SL Uradni list Evropske unije C 275/4

IZJAVA PREDSTAVNIKOV VLAD DRŽAV ČLANIC, KI SO SE SESTALI V OKVIRU SVETA

o Eurofisc-u, ustanovljenem s poglavjem X Uredbe Sveta o upravnem sodelovanju in boju proti goljufijam na področju davka na dodano vrednost

2010/C 275/06

Predstavniki vlad držav članic, ki so se sestali v okviru Sveta dne 7. oktobra 2010, pozdravljajo vzpostavitev mreže Eurofisc v skladu s sklepi Sveta z dne 7. oktobra 2008.

Dogovorili so se o naslednjih organizacijskih in operativnih podrobnostih delovanja mreže:

1. Uradniki za zvezo Eurofisc-a

Uradnik(-i) za zvezo Eurofisc-a držav članic se izberejo izmed strokovnjakov s področja boja proti davčnim goljufijam. Stalni odbor za upravno sodelovanje (v nadaljnjem besedilu: „Odbor“) se obvesti o identiteti teh uradnikov.

Uradniki za zvezo Eurofisc-a bodo usmerjali izmenjave informacij svojih držav članic na delovnih področjih, kjer sodelujejo in preučevali, analizirali in izmenjevali izkušnje glede raznih vrst goljufij, nacionalnih analiz tveganja, področij tveganja in drugih zadevnih informacij v zvezi z goljufijami na področju DDV. Imeli bodo popoln dostop do informacij, izmenjanih na delovnih področjih Eurofisc-a, kjer sodelujejo.

2. Koordinatorji za delovna področja Eurofisc-a

Praviloma država članica skupno nima več kot enega koordinatorja za delovno področje Eurofisc-a.

Koordinator za delovno področje Eurofisc-a bo olajševal izpolnjevanje nalog, ki se izvajajo na delovnem področju in spodbujal uradnike Eurofisc-a za zvezo, da izvajajo naloge, dogovorjene na delovnem področju.

3. Skupina Eurofisc

Uradniki za zvezo Eurofisc-a se bodo sestajali v skupini, ki se bo imenovala skupina Eurofisc. Predstavniki Komisije se bodo udeleževali sej skupine Eurofisc, razen če se bodo obravnavala vprašanja, ki zadevajo določljive davkoplačevalce.

Skupini Eurofisc bo predsedoval uradnik za zvezo Eurofisc-a, ki ga skupina izbere za eno leto z možnostjo podaljšanja. V okviru skupine bodo uradniki za zvezo Eurofisc-a zlasti:

(a) odobrili vzpostavitev in ukinitev delovnih področij Eurofisc-a glede na njihovo koristnost;

(b) odobrili letno poročilo, ki se predloži Odboru; in

(c) vsaj enkrat letno ocenili učinkovitost informacij, izmenjanih v boju proti goljufijam na vsakem od delovnih področij.

4. Seje delovnih področij Eurofisc-a

Uradniki za zvezo Eurofisc-a iz držav članic, ki sodelujejo na vsakem od delovnih področij, se bodo sestajali po potrebi. Seje bodo sklicevale službe Komisije na zahtevo koordinatorja za delovno področje Eurofisc-a, ki bo seji predsedoval. Na sejah za delovno področje bodo uradniki za zvezo Eurofisc-a:

(a) odobrili posebne primere, v zvezi s katerimi se bodo izmenjale informacije; prav tako bodo svetovali glede preventivnih ukrepov, namenjenih za sektor tveganja, ki ga obravnava to delovno področje Eurofisc-a;

(b) odobrili vrsto informacij, ki se bo izmenjala in praktične dogovore za izmenjavo; in

(c) izbrali koordinatorja za delovno področje Eurofisc-a izmed uradnikov za zvezo Eurofisc-a iz držav članic, ki sodelujejo na delovnem področju, za eno leto z možnostjo podaljšanja.

5. Prva seja skupine Eurofisc

Uradnik za zvezo Eurofisc-a države članice, ki v zadevnem šestmesečnem obdobju predseduje Svetu, bo pozval Komisijo, naj skliče prvo sejo skupine Eurofisc, ki bo v treh mesecih po začetku uporabe določb poglavja X Uredbe Sveta o upravnem sodelovanju in boju proti goljufijam na področju davka na dodano vrednost.

Prvi dnevni red skupine Eurofisc bo vključeval imenovanje predsednika skupine, določitev njenega poslovnika ob upoštevanju te izjave in obravnavo predlogov za vzpostavitev delovnih področij.